ЛIыхъужьхэм я щIыхькIэ
Къэбэрдей-Балъкъэрым и 115-нэ шуудзэм и зауэлIхэм я фэеплъу Налшык, ХьэтIохъущыкъуэм и жыг хадэм, аллее щаубзыхуащ. Паркым ит гуэлым ухуэзышэ лъагъуэм и бгъуитIым пхъэхуей жыгыщIэ цIыкIуу 115-рэ щыхасащ. Iуэхум хэтащ студентхэмрэ волонтерхэмрэ.
Шуудзэм хэтахэм фIыщIэ жыг яхухэсэныр къыхэзылъхьар КъБР-м и Парламентым и ЩIалэгъуалэ палатэм хэт ЕхъулIэ Къантемырщ. Абы къигупсыса «Ди зэхуэдэ Iуэху» проектым грант къыщихьащ «Мэшыкъуэ-2013» кавказпсо щIалэгъуалэ зэхыхьэм.
— Ди жагъуэ зэрыхъущи, нобэ куэд щыгъуазэкъым махуиплI енкIэ Тэнрэ Индылрэ я зэхуакум щызэуа ди лъахэгъу мини 4-м къагъэлъэгъуа лIыхъужьыгъэм. 115-нэ шуудзэм и фэеплъ жыгхэр си проектым и къыщIэдзапIэщ. ЩIалэгъуалэм яцIыхун хуейщ ди лIыхъужьхэр, ахэр щапхъэ яхуэхъун папщIэ», — жиIащ Къантемыр. Абы къыхигъэщащ мыпхуэдэ Iуэху республикэм и район, къалэ куэдым щызэхиублэну зэримурадыр.
Аллее щIэдзапIэм деж фIалъхьащ 115-нэ шуудзэм теухуа хъыбарегъащIэ тхыгъэ.
Джэдгъэф Маринэ.
